《次韵叶权之南宫春兴》
宋代·慕容彦逢

三年客京华，雰埃侵鬓绿。花时岂相关，藜藿欣自足。

故春锁胶庠，庭槐如兔目。沂风清昼吟，璧水泛晨瞩。

今我复来兹，芳菲照华屋。日长帘幕深，欠伸倦晴燠。

英英同舍郎，文采命骚仆。真想寄吟哦，诗坛令何肃。

惟时届清明，千官赐休沐。我事未渠央，矧敢念归宿。

何当榜贡书，诸生骇神速。君歌我乃赓，聊以慰局趣。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。